Subiectul 2

5.

În raport cu societatea, educația are următoarele funcții: funcţia de transmitere a experienţei sociale, funcţia economico-socială, funcţia culturală și axiologică.

Funcția de transmitere a experienţei sociale: fiecare individ este un continuator al experienţei sociale acumulată până în momentul respectiv de societate, dar, în acelaşi timp poate fi şi contribuabil, în sensul că îi poate îmbogăţi şi dezvolta sistemul de valori. Funcţia economico-socială: educaţia are contribuţie la progresul social general şi al sistemului economic, la dezvoltarea activităţilor sociale şi economice, prin formarea de indivizi calificaţi, competenți. Funcţia culturală şi axiologică: practic, educaţia contribuie la transmiterea şi la dezvoltarea valorilor culturale universale şi a celor specifice societăţii. Cu alte cuvinte, indivizii educaţi sunt capabili să cunoască, să înţeleagă, să interiorizeze, să evalueze adevăratele valori, să le discrimineze şi să le discearnă de falsele valori (pseudovalori).

În raport cu individul, educația are următoarele funcții: funcţia de dezvoltare a potenţialului biopsihic, funcţia de socializare, funcţia de profesionalizare.

Funcţia de dezvoltare a potenţialului biopsihic: Individul se naşte cu o zestre ereditară, care, pe parcursul evoluţiei sale poate fi dezvoltată în condiţiile unui mediu şi a unui climat adecvat. Educaţia mediază, controlează, organizează şi, eventual, corectează influenţele mediului, le dirijează în direcţia valorificării optime a disponibilităţilor native. Funcţia de socializare: aici, educaţia are rol în socializarea şi în integrarea socială a educaţilor. Şcoala joacă un rol decisiv în acest proces de socializare în primul rând prin asigurarea unui sistem de relaţii sociale. Funcţia de profesionalizare: Educația formează şi modelează sisteme de competenţe necesare exercitării unei profesiuni social-utile. Cu alte cuvinte profesionalizarea presupune pregătirea specializată, realizată în principal prin educaţie.

4.

**“Educaţia ne vine de la natură, de la oameni şi de la lucruri.”(J.J.Rousseau)**

Rousseau îşi fundamenta concepţia despre educaţie pe naturalism: în starea de natură, toţi oamenii au fost egali şi buni, inegalitatea apărând din momentul în care au început să trăiască în societate. Atitudinea critică faţă de cultura timpului, marcată de intelectualism şi de materialism: el vedea o adevărată prăpastie deschisă între sufletul omenesc şi „cultura artificială”, o cultură dominată de convingerea că raţiunea poate pătrunde totul. Raţiunea singură nu este suficientă pentru înţelegerea lumii şi a vieţii – nu pot fi ignorate elementele emoţionale, intuitive, native ale sufletului, căci îi răpim acestuia unitatea, spontaneitatea, libertatea.

Principiul educaţiei negative: copilul trebuie să se dezvolte conform propriilor însuşiri naturale, principiul respectării vârstei copilăriei, respectarea particularităţilor copilăriei şi a drepturilor sale.

Principiul necesităţii natural: nu trebuie să-i dăm nimic copilului pentru că cere, ci fiindcă are trebuinţă - el nu trebuie să facă nimic din supunere, ci din necesitate, pledoarie pentru o educaţie desfăşurată într-un regim de libertate bine îndrumată.

Principiul rezistenţei şi stăpânirii de sine: întărirea temperamentului copiilor prin tot felul de încercări, îi învaţă devreme ce este suferinţa şi durerea, puterea de a rezista în faţa răului fizic şi moral este condiţia fundamentală a libertăţii.

Principiul intuiţiei şi activităţii spontane: până pe la 12 ani, copilul se conduce după îndemnul trebuinţelor naturale, de la vârsta de 12 ani, se produc în evoluţia sufletească a copilului două fenomene importante în perspectiva educaţiei: pe de o parte, copilul are mai multă forţă decât necesităţi, deci, surplusul de energie poate servi la dobândirea cunoştinţelor, pe de altă parte, intelectul este suficient de dezvoltat pentru realizarea acestui scop. Copilul nu trebuie să înveţe ştiinţa, ci să o găsească; astfel, el nu va învăţa decât din plăcere sau numai ceea ce îi stârneşte interesul.

**“Educaţia este acţiunea exercitată de către generaţiile adulte asupra celor care nu sunt încă mature pentru viaţa socială. Ea are ca obiect să trezească şi să dezvolte în copil un anumit număr de stări fizice, intelectuale şi morale, pe care le reclamă de la el atât societatea politică în ansamblul ei, cât şi mediul special căruia el îi este destinat în mod particular.”(E. Durkheim)**

Concepţie pedagogică strâns legată şi derivată din cea sociologică, dominată de ideea că există o realitate socială sui generis, anterioară oricărui individ. Societatea este un fenomen autonom, diferit de suma indivizilor ce o compun şi are capacitatea de a se autodetermina; prin urmare, individul este supus societăţii şi nu invers.

Durkheim - nemulţumit de realizările pedagogiei, care ar cuprinde diverse reflecţii asupra educaţiei, teorii care nu-şi propun să descrie şi să explice ceea ce este sau ceea ce a fost, ci să formuleze doar precepte de conduită pentru viitor, dintre care foarte multe nu sunt decât speculaţii.

Este nevoie de o ştiinţă a educaţiei, care să cerceteze realitatea şi anume faptul educaţiei, să încerce delimitarea tipurilor acestuia şi să descopere legile, care domină evoluţia sistemelor de educaţie;

Émile Durkheim poate fi considerat şi unul dintre precursorii socio-pedagogiei grupurilor şcolare, ideile sale constituind premise importante ale cercetărilor ulterioare în domeniu.

Clasa de elevi este considerată un „grup natural”, care întruneşte caracteristicile unei micro- societăţi, dispunând de un sistem normativ propriu, elaborat în cursul vieţii sale cotidiene, ca rezultat al experienţelor colective.

În cadrul unor astfel de grupuri are loc iniţierea morală a elevilor, care îşi însuşesc norme de acţiune şi îşi formează comportamente dezirabile pentru viaţa colectivă, ceea ce le va fi de un real folos în perspectiva integrării în societatea adulţilor.

3.

**A educa înseamnă a-i permite unei persoane să-şi dezvăluie posibilităţile.**

**A educa înseamnă să şti să aştepţi.**

**A educa înseamnă a dezvălui valori esenţiale.**

**A educa înseamnă a-l lăsa liber pe elev să acţioneze.**

**A educa înseamnă a dresa.**

Prin intermediul educației fiecare elev/copil poate să arate ce poate să facă și să dezvolte fiecare potențial și în ce mod poate aplica ceea ce știe. Iar noi, învățătorii/educatoarele/profesorii (cadrele didactice) trebuie să știm să așteptăm progresul și reușita elevilor, deoarece fiecare elev are modul lui unic de a acționa și de a învăța. Unii au un stil mai rapid de a învăța, iar alții mai lent. Chiar zilele acestea circula pe rețelele de socializare un citat ce mi-e tare drag: "Nu contează cât de încet învață un copil atâta timp cât nu se oprește din învățat".

Fiecare elev are o valoare aparte, un farmec aparte și ca învățător/educator/profesor, rolul nostru este să știm să scoatem în evidență acele valori și abilități pe care le au elevii și să îi ajutăm/să îi îndrumăm pe fiecare să își descopere adevăratele valori și abilități de care dispun. În calitate de cadru didactic, nu trebuie să îi impunem elevului ce trebuie să facă. Ci, suntem responsabili și totodată datori să îi oferim informații, să îl initiem și să îl învățăm cele mai bune metode de a acționa în parcursul său ca educabil. Elevii trebuie ajutați să exploreze și să fie destul de maturi ca să știe cum să acționeze în anumite situații, deoarece pe viitor, în viața de zi cu zi, el trebuie să știe cum să gestioneze situațiile, fie ele dificile fie mai simple.. cu alte cuvinte, ei trebuie pregătiți pentru "viață". Trebuie să le șlefuim/modelăm caracterele lor, ca mai apoi ei să devină adulții "sănătoși" ai societății de mâine.

2.

Din punctul meu de vedere, educația reprezintă acea cursă a vieții în care generații la rând predau ștafeta adevăratelor valorilor morale, spirituale pe baza cărora este construită întreaga societate. Astfel, este foarte importantă, deschizându-ne mințile spre o lume mai bună, mai civilizată, mai sănătoasă. Conceptul de educație nu se oprește doar la activitatea cadrului didactic desfășărată în instituțiile de învățământ, ci își lasă amprenta chiar în orice domeniu, indiferent de vârstă sau de sexul persoanei. În perioada școlarizării educația ne ajută să acumulăm diferite cunoștințe intelectuale, cognitive etc, iar pe tot parcursul vieții, „în școala vieții”, educația ne învață să fim oameni cu adevărat.