Subiectul 6

1.

Prin analogie cu sistemele informaţionale, **ereditatea** presupune existenţa la nivelul individului a unor “programe” prestabilite ce jalonează evoluţia şi dezvoltarea individului, programe în care informaţia este engramată cu ajutorul codului genetic. Totalitatea informaţiei genetice posedate de către individ poartă numele de genotip iar ansamblul trăsăturilor asociate unui genotip, trăsături rezultate ca urmare a interacţiunii dintre genotip şi mediu, formează fenotipul. Pe cale genetică sunt transmise nu trăsăturile antecesorilor ci un complex de predispoziţii sau potenţialităţi. Altfel spus, este nejustificată şi lipsită de temei ştiinţific extrapolarea calităţilor pozitive sau negative ale părinţilor la nivelul copiilor acestora. Spre deosebire de caracteristicile morfologice şi biochimice, ereditatea însuşirilor psihice este rezultatul unei determinări poligenetice, fapt ce face imposibilă stabilirea unor legături de cauzalitate certe între o anumită genă şi structura unuia sau altuia dintre procesele psihice. Diversitatea psihică a subiecţilor umani nu este rezultatul exclusiv al acţiunii factorilor ereditari ci şi al factorilor de mediu, fenotipul rezultând spre exemplu din interacţiunea particulară a genotipului individului cu mediul general în care acesta îşi desfăşoară existenţa; Determinaţiile ereditare se pot exprima la diferite momente de vârstă sau pot rămâne în stare latentă pe tot parcursul vieţii individului în absenţa unor factori activizatori adecvaţi. Transpunerea predispoziţiilor ereditare din stare potenţială în stare de funcţionalitate efectivă depinde de existenţa unei acţiuni favorizante specifice. Unele aspecte ale vieţii psihice, sunt puternic determinate ereditar (temperament, aptitudini, emotivitate) iar altele (caracter, voinţă, atitudini) poartă într-o mai mică măsură pecetea impusă de ereditate.

În funcţie de caracterul indirect sau direct al influenţei exercitate de către **mediu** asupra existenţei şi dezvoltării individului facem distincţia între condiţii şi factori de mediu. Condiţiile de mediu exprimă trăsăturile generale, globale, ale spaţiului de existenţă şi exercită asupra dezvoltării individuale o influenţă mediată, indirectă, iar factorii de mediu se referă la ansamblul influenţelor fizice şi socio-culturale directe. Distingem două planuri majore: planul factorilor natural-geografici şi planul factorilor de ordin socio-cultural. În rândul factorilor natural-geografici includem relieful, clima, temperatura iar factorii de ordin social includ familia, grupul de prieteni, contextul cultural al existenţei individului etc. Facem precizarea că acţiunea celor două categorii de factori menţionaţi anterior asupra dezvoltării individului este una de tip convergent, în sensul că determinarea exercitată se caracterizează prin concomitenţă iar diferenţierea realizată între aceştia este una pur teoretică. Din punctul de vedere al poziţionării situaţionale a factorilor de mediu în raport cu subiectul uman asupra căruia aceştia acţionează distingem între influenţe ale mediului proximal şi influenţe ale mediului distal. Mediul proximal se referă la totalitatea elementelor ce constituie contextul existenţei de zi cu zi a individului, elemente ce se află situate în imediata vecinătate a omului. Sunt incluse aici atât persoanele cu care acesta interacţionează de regulă în mod direct şi repetat cât şi situaţiile cotidiene cu care acesta se confruntă. Mediul distal, aşa după cum sugerează şi numele, este situat la o oarecare distanţă în raport cu vecinătatea fizică imediată a individului şi include în structura sa elemente care, deşi mai îndepărtate de subiectul uman din punctul de vedere al proximităţii spaţiale, influenţează totuşi semnificativ dezvoltarea şi devenirea acestuia: mass-media, internet-ul etc. Analiza modului de manifestare şi acţiune a factorilor de mediu asupra dezvoltării subiectului uman evidenţiază faptul că, la fel ca şi în cazul eredităţii, influenţele exercitate de către aceştia sunt de factură aleatorie, probabilistică. Tipul de cultură în care individul vine pe lume, nivelul social, economic şi gradul de cultură al familiei acestuia sunt factori care pentru noul născut au un evident caracter aprioric. Aşa după cum zestrea genetică a individului este un dat independent de voinţa şi controlul său, la fel şi mediul (fizic şi socio-cultural) în care acesta îşi desfăşoară existenţa, cel puţin primii ani de viaţă, este unul aleator impus şi ca urmare acesta se poate constitui fie într-un avantaj şi o şansă pentru dezvoltare (cazul unui mediu favorabil dezvoltării) fie într-un blocaj al acesteia (situaţia unui mediu defavorizant şi impropriu din această perspectivă).

Conştientizarea implicită sau explicită a faptului că, datorită arbitrariului impus de ereditate şi mediu, subiectul uman este doar într-o foarte mică măsură responsabil de devenirea sa ca entitate dotată cu raţiune şi voinţă, societatea a fost pusă în situaţia de a elabora şi perfecţiona modalităţi concrete de acţiune orientate înspre compensarea acţiunii aleatorii a celor doi factori menţionaţi anterior. Necesitatea de creştere a controlului potenţial pe care subiectul uman îl poate exercita asupra propriei sale dezvoltări ontogenetice a condus la apariţia unui sistem de limitare a caracterului probabilistic şi arbitrar al influenţelor exercitate de către ereditate şi mediu. Acest mecanism poartă numele generic de **educaţie**. Din această perspectivă educaţia controlează şi organizează influenţele mediului asupra individului, adaptându-le la particularităţile individuale şi de vârstă ale acestuia. Altfel spus, educaţia face legătura, mediază şi optimizează raporturile dintre potenţialitatea ereditară (ceea ce ar putea deveni individul ca urmare a dotaţiei sale native) şi condiţiile şi posibilităţile concrete ale mediului. Prin intermediul acţiunii educaţionale, acţiune concepută în termenii anterior menţionaţi, dezvoltarea ontogenetică a subiectului uman cunoaşte autonomizarea, cel puţin parţială, în raport cu angrenajul format de imuabilitatea zestrei sale genetice şi arbitrariul condiţiilor socio-culturale în care acesta vine pe lume. Majoritatea specialiştilor în domeniu consideră astfel că, în raport cu ereditatea şi mediul, educaţia are un caracter sistemic, organizat şi finalist, fapt ce o transformă în unicul factor cu valenţe certe şi exclusiv pozitive în dezvoltare. Astfel, educaţia armonizează interacţiunea ereditate-mediu şi creează un climat socio-cultural favorabil actualizării potenţialităţilor genetice, fapt pentru care putem spune că educaţia este o activitate umană elaborată şi desfăşurată în direcţia sporii influenţei şi controlului pe care subiectul uman le are asupra procesului propriei dezvoltări.

2.

3.

4.

5.

Fără a nega importanța factorilor ereditari și de mediu, putem să afirmăm că educația, care include un sistem complex de acțiuni și influențe de natură formativă și informativă, are un rol major în dezvoltarea psihică și în formarea personalității umane. Mediul, asemenea educației, influențează individul între limitele stricte pe care le trasează ereditatea. Cu toate acestea, am putea spune despre copil, ca în absența actiunii educației, acesta ar rămâne un simplu candidat la umanitate. Pe de o parte, educația oferă conținuturile ce urmează să fie asimilate, pe de altă parte ea se preocupă de modul în care să fie asimilate. Rolul conducător al educației rezultă și din intervenția acesteia în ameliorarea condițiilor de mediu, în crearea unui climat educațional favorabil, cu valențe educative puternice asupra formării personalității umane. Creează premisele interne favorabile acțiunii prielnice anumitor factori externi, formarea personalității fiind atât efect al acțiunii educative, cât și premisa sa.

6.